《道经卫辉留别叶季木德林》
清代·张晋

思君中肠结，见君怀抱开。既近情若淡，话别心始悲。

离合本定情，惆怅胡为哉？而我不自禁，欲行重徘徊。

深宵谈转剧，漏鼓已屡催。后会讵可必，切切订重来。

感兹意良厚，有泪能勿挥。嗟予叹落拓，如君信奇才。

勉力爱景光，莫便隐蒿莱。征车已载途，路指黄金台。

京洛多风尘，恐与素心违。摇摇如悬旌，愁怀当语谁？

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。